Document ID: 31987R4154

Uredba Komisije (EGS) št. 4154/87
z dne 22. decembra 1987
o določitvi analiznih metod in drugih tehničnih določb, potrebnih za izvajanje Uredbe (EGS) št. 3033/80 o tržnem redu, ki se uporablja za nekatero blago, pridobljeno s predelavo kmetijskih proizvodov
KOMISIJA EVROPSKIH SKUPNOSTI JE,
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 2658/87 z dne 23. julija 1987 o carinski in statistični nomenklaturi in o skupni carinski tarifi [1], spremenjene z Uredbo (EGS) št. 3985/87 [2], in zlasti člena 9 Uredbe,
ker Uredba Komisije (EGS) št. 1061/69 [3], nazadnje spremenjena z Uredbo (EGS) št. 1822/86 [4], opredeljuje analizne metode, ki se uporabljajo za izvajanje Uredbe Sveta (EGS) št. 1059/69 [5]; ker je bila Uredba (EGS) št. 1059/69 razveljavljena in nadomeščena z Uredbo Sveta (EGS) št. 3033/80 [6], nazadnje spremenjeno z Uredbo (EGS) št. 3743/87 [7];
ker so bili z Uredbo Sveta (EGS) št. 3034/80 z dne 11. novembra 1980 o količinah osnovnih proizvodov, za katere se šteje, da so bili uporabljeni pri proizvodnji blaga iz Uredbe (EGS) št. 3033/80 [8], ki spreminja Uredbo (EGS) št. 950/68 o skupni carinski tarifi, nazadnje spremenjeno z Uredbo (EGS) št. 4091/87 [9], določeni postopki za izvajanje Uredbe (EGS) št. 3033/80 pri uvozu;
ker je zaradi upoštevanja znanstvenega in tehnološkega razvoja analiznih metod in zaradi nadaljnjega zagotavljanja enotne obravnave blaga, zajetega v Uredbi (EGS) št. 3033/80, pri uvozu v Skupnost, treba Uredbo (EGS) št. 1061/69 razveljaviti in nadomestiti;
ker so ukrepi, predvideni s to uredbo, v skladu z mnenjem Odbora za nomenklaturo,
SPREJELA NASLEDNJO UREDBO:
Člen 1
Ta uredba določa analizne metode, potrebne zaradi izvajanja uredb (EGS) št. 3033/80 (glede uvoza) in (EGS) št. 3034/80, ali če analizne metode ne obstajajo, vrste analiznih postopkov, ki naj se izvajajo, ali princip metode, ki naj se uporablja.
Člen 2
V skladu z opredelitvami iz Priloge III k Uredbi (EGS) št. 3034/80 se za:
- vsebnost škroba/glukoze in
- vsebnost saharoze/invertnega sladkorja/izoglukoze,
in za namene izvajanja prilog II in III k navedeni uredbi uporabljajo naslednje formule, postopki in metode:
1) Vsebnost škroba/glukoze:
(izražena kot 100 % vsebnost brezvodnega škroba v izdelku, kakršen je):
(a) (Z - F) x 0,9,
če vsebnost glukoze ni nižja od vsebnosti fruktoze; ali
(b) (Z - G) x 0,9,
če je vsebnost glukoze nižja od vsebnosti fruktoze,
pri čemer je:
Z vsebnost glukoze, določena z metodo iz Priloge I k tej uredbi;
F vsebnost fruktoze, določena s HPLC (tekočinska kromatografija visoke ločljivosti);
G vsebnost glukoze, določena s HPLC.
Če se pri 1(a) deklarira prisotnost hidrolizata laktoze in/ali zaznajo količine laktoze in galaktoze, se pred začetkom izračuna od celotne vsebnosti glukoze (Z) odšteje vsebnost glukoze, ekvivalentno vsebnosti galaktoze (določene s HPLC).
2) Vsebnost saharoze/invertnega sladkorja/izoglukoze:
(izražena kot vsebnost saharoze v izdelku, kakršen je):
(a) S+(2F) x 0,95,
če vsebnost glukoze ni nižja od vsebnosti fruktoze;
(b) S + (G + F) x 0,95,
če je vsebnost glukoze nižja od vsebnosti fruktoze,
pri čemer je:
S vsebnost saharoze, določena s HPLC;
F vsebnost fruktoze, določena s HPLC;
G količina glukoze, določena s HPLC.
Če se deklarira prisotnost hidrolizata laktoze in/ali zaznajo količine laktoze in galaktoze, se pred začetkom izračuna od celotne glukoze (G) odšteje vsebnost glukoze, ekvivalentno vsebnosti galaktoze (določene s HPLC).
3) Vsebnost mlečnih maščob:
(a) Razen če ni drugače določeno v odstavku (b) spodaj, se vsebnost mlečnih maščob po masi določa z ekstrakcijo s petroletrom po hidrolizi s klorovodikovo kislino.
(b) Če so v sestavi izdelka poleg mlečnih maščob deklarirane tudi druge maščobe, se uporabi naslednji postopek:
- masni delež vseh maščob v izdelku se določi po postopku iz točke (a) zgoraj,
- masni delež maslene kisline v skupnih maščobah se določi z metodo IUPAC št. 23.10 (referenca: Čista in uporabna kemija, 1986, 58, št. 10, str. 1419-1428),
- masni delež mlečnih maščob v izdelku se izračuna tako, da se masni delež maslene kisline v skupnih maščobah pomnoži s faktorjem 27, zmnožek pa pomnoži z masnim deležem skupnih maščob v izdelku in deli s 100.
4) Vsebnost mlečnih beljakovin:
(a) Če ni drugače določeno v točki (b) spodaj, se vsebnost mlečnih beljakovin v izdelku izračuna tako, da se vsebnost dušika (kvantitativno določena z metodo po Kjeldahlu) pomnoži s faktorjem 6,38.
(b) Če so v sestavi izdelka deklarirane sestavine, ki poleg mlečnih vsebujejo še druge beljakovine:
(i) se skupna vsebnost dušika določi s Kjeldahlovo metodo;
(ii) se vsebnost mlečnih beljakovin izračuna po postopku iz točke (a) zgoraj tako, da se od skupne vsebnosti dušika odšteje vsebnost dušika, ki ustreza nemlečnim beljakovinam.
Člen 3
Za namene izvajanja Priloge I k Uredbi (EGS) št. 3034/80 se uporabljajo naslednje metode in/ali postopki:
1) za razvrščanje blaga pod tarifne podštevilke 04031051 do 04031059, 04031091 do 04031099, 04039071 do 04039079 in 04039091 do 04039099 kombinirane nomenklature se vsebnost mlečnih maščob določi z metodo iz člena 2(3);
2) za razvrščanje blaga pod tarifne podštevilke 17041011 do 17041099 in 19052010 do 19052090 kombinirane nomenklature se vsebnost saharoze, vključno z invertnim sladkorjem, izraženim s saharozo, določi z metodo HPLC (invertni sladkor, izražen s saharozo, pomeni vsoto enakih količin glukoze in fruktoze, pomnoženo z 0.95);
3) za razvrščanje blaga pod tarifne podštevilke 18061010 do 18061090 kombinirane nomenklature se vsebnost saharoze/invertnega sladkorja/izoglukoze določa po formulah, metodi in postopkih iz člena 2(2);
4) za razvrščanje blaga pod tarifne podštevilke 35052010 do 35052090 kombinirane nomenklature se vsebnost škroba, dekstrina ali drugega modificiranega škroba določa z metodo iz Priloge II k tej uredbi;
5. za razvrščanje blaga pod tarifne podštevilke 38091010 do 38091090 kombinirane nomenklature se vsebnost škrobnih snovi določi z metodo iz Priloge II k tej uredbi;
6. za razvrščanje blaga pod tarifno podštevilko 19019011 ali 19019019 kombinirane nomenklature se razlikovanje med tarifnima podštevilkama ugotavlja na osnovi suhe snovi, ki se določi s sušenjem enakih količin vzorca pri temperaturi 103 ± 2 °C;
7. za razvrščanje blaga pod tarifni podštevilki 19021910 in 19021990 kombinirane nomenklature se za preverjanje prisotnosti moke in zdroba iz navadne pšenice v testeninah uporablja metoda iz Priloge III k tej uredbi;
8. vsebnost manitola in d-glucitola (sorbitola) v blagu, ki se uvršča pod tarifne podštevilke 29054411 do 29054499 in 38236011 do 38236099 kombinirane nomenklature, se določi z uporabo metode na podlagi HPLC.
Člen 4
1. O preskusih se pripravi poročilo.
2. Poročilo o preskusih mora vsebovati naslednje podatke:
- vse potrebne podatke za kvalitativno določitev vzorca,
- o uporabljeni metodi in natančni navedbi pravnih instrumentov, v katerih je določena ali, kjer je primerno, o natančni navedbi metode, z opisom vrste analiznih postopkov, ki so bili izvedeni, ali o principu metode, ki je bila uporabljena, v skladu z določbami iz te uredbe,
- o vseh dejavnikih, ki so lahko vplivali na rezultate,
- o rezultatih analize z ustreznim upoštevanjem načina, kako se ti izražajo pri uporabljeni metodi, in o načinih izražanja, ki jih narekujejo potrebe carinskih ali upravnih organov, ki so zahtevali analizo.
Člen 5
Uredba (EGS) št. 1061/69 se razveljavi.
Člen 6
Ta uredba začne veljati 1. januarja 1988.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 1987

Labels: 12
3
17
16